Verkeersbeamptes vrygespreek ná hulle boetes verlaagArgieffoto: Departement van verkeersveiligheid Landdros Andries Lamprecht het gesê daar is ŉ algemene persepsie dat verkeersbeamptes van die Thaba Chweu-munisipaliteit in Lydenburg boetes oplê om ŉ inkomste vir die munisipaliteit te verseker, maar dat die geld nie gebruik word om paaie veiliger te maak nie. “Die inkomste word nie gebruik om die talle slaggate op ons paaie te herstel nie,” het Lamprecht in die Lydenburg-streekhof gesê. Hy het gesê dit is duidelik dat talle munisipaliteite nie weet hoe om die inkomste wat van verkeersboetes gegenereer word, behoorlik aan te wend nie. Lamprecht het die twee verkeersbeamptes, Jacob Papena Phala en Jabulani Andrew Mthombothi, vrygespreek op aanklag van bedrog. Phala, adjunkverkeershoof, en Mthombothi, ŉ superintendent, het verkeersboetes verlaag nadat hulle vertoë van motoriste af ontvang het. Hulle het dit sonder magtiging van die direkteur van openbare vervolging gedoen. Die twee beamptes is aangekla nadat die munisipaliteit se inkomste met meer as R220 000 verminder het. Die hof het gehoor dat albei mans onder die indruk was dat dit van hulle verwag word om vertoë van die publiek aan te hoor. Lamprecht het gesê nie een van die mans het persoonlik gebaat by die verlaging van die verkeersboetes nie.